b'\n_START_ARTICLE_\nDuke Ellington\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nEllington s\xc3\xa4velsi 1920- ja 1930-luvuilla usein managerinsa Irving Millsin kanssa, kunnes heid\xc3\xa4n v\xc3\xa4lins\xc3\xa4 katkesivat 1930-luvun loppupuolella. Billy Strayhornista tuli Ellingtonin ty\xc3\xb6toveri (tosin h\xc3\xa4nt\xc3\xa4 ei aina mainittu kappaleiden tekij\xc3\xa4n\xc3\xa4) vuodesta 1940 Strayhornin kuolemaan 1960-luvun keskivaiheille asti._NEWLINE_Ellington s\xc3\xa4velsi aina yhtyeens\xc3\xa4 muusikkojen taitoja ajatellen. Yhtyeeseen kuuluivat Johnny Hodges, Bubber Miley, Joe \xe2\x80\x9dTricky Sam\xe2\x80\x9d Nanton, Barney Bigard, Ben Webster, Harry Carney, Sonny Greer, Otto Hardwick ja Wellman Braud. Monet muusikot pysytteliv\xc3\xa4t Ellingtonin mukana vuosikymmeni\xc3\xa4. _NEWLINE_Ellington aloitti soittamisen Washington, DC:ss\xc3\xa4 teini-i\xc3\xa4ss\xc3\xa4. My\xc3\xb6hemmin h\xc3\xa4n perusti yhtyeen The Wasthingtonians, jonka h\xc3\xa4n siirsi New Yorkiin vuonna 1923. Ellington ja The Wasthingtonians soittivat monissa newyorkilaisissa klubeissa ja kiersiv\xc3\xa4t New Englandia tanssiyhtyeen\xc3\xa4 ennen ensimm\xc3\xa4ist\xc3\xa4 suurta l\xc3\xa4pimurtoaan vuonna 1927. Ellingtonille tarjottiin ty\xc3\xb6t\xc3\xa4 vakituisena yhtyeen\xc3\xa4 maineikkaassa Cotton Clubissa. Duke Ellington and his Jungle Band -yhtye tunnettiin laajalti Yhdysvalloissa Cotton Clubilta l\xc3\xa4hetettyjen s\xc3\xa4\xc3\xa4nn\xc3\xb6llisten radiol\xc3\xa4hetysten ansiosta._NEWLINE_Ellington saattoi s\xc3\xa4velt\xc3\xa4\xc3\xa4 eri tyylilajeja edustavaa musiikkia tanssiteatterin\xc3\xa4yt\xc3\xb6ksiin kuten my\xc3\xb6s yhtyeen omiin esiintymisiin. Ne sis\xc3\xa4lsiv\xc3\xa4t paljon musiikillista kokeilua. Lopettaessaan soittamisen Cotton Clubilla vuonna 1931 Ellington oli Yhdysvaltojen tunnetuimpia afroamerikkalaisia. H\xc3\xa4n levytti s\xc3\xa4\xc3\xa4nn\xc3\xb6llisesti usealle levy-yhti\xc3\xb6lle ja esiintyi elokuvissa. Ellington kiersi yhtyeens\xc3\xa4 kanssa Yhdysvalloissa ja Euroopassa. Lis\xc3\xa4ksi h\xc3\xa4n teki 1960-luvulla kiertueen, joka ulottui l\xc3\xa4hes ymp\xc3\xa4ri maailman. _NEWLINE_Jotkut Ellingtonin muusikoista, kuten Jimmy Blanton, vaikuttivat jazzin kehitykseen sin\xc3\xa4 lyhyen\xc3\xa4 aikana, jonka he soittivat Ellingtonin orkesterissa. _NEWLINE_Ellington s\xc3\xa4velsi my\xc3\xb6s elokuvamusiikkia, esimerkiksi elokuvaan Black and Tan (1929) ja my\xc3\xb6hemmin Otto Premingerin elokuvaan Er\xc3\xa4\xc3\xa4n murhan anatomia (1959), jossa p\xc3\xa4\xc3\xa4osaa esitti James Stewart. Ellington esitt\xc3\xa4\xc3\xa4 siin\xc3\xa4 cameoroolin. H\xc3\xa4n s\xc3\xa4velsi musiikin my\xc3\xb6s Martin Rittin elokuvaan Pariisin rytmi\xc3\xa4 (1961), jossa Paul Newman ja Sidney Poitier n\xc3\xa4ytteliv\xc3\xa4t jazzmuusikoita._NEWLINE_Ellington oli ehdolla Pulitzer-palkinnon saajaksi vuonna 1965, mutta j\xc3\xa4i palkinnotta. H\xc3\xa4nen kommenttinsa oli: \xe2\x80\x9dKohtalo on minua kohtaan suopea, se ei halua minusta kuuluisaa liian nuorena.\xe2\x80\x9d_NEWLINE_Duke Ellington kuoli 24. toukokuuta 1974, ja h\xc3\xa4net haudattiin Woodlawnin hautausmaalle Bronxiin New Yorkiin. Kuvanveist\xc3\xa4j\xc3\xa4 Robert Graham veisti Ellingtonille muistomerkin, joka pystytettiin New Yorkin Keskuspuistoon l\xc3\xa4helle Fifth Avenueta ja 110th Streeti\xc3\xa4 risteykseen nimelt\xc3\xa4 Duke Ellington Circle.'